Motokrossitipp stardib Elva lähistel rallikrossi meistrivõistluste finaalis | elva24.ee
Motokrossitipp stardib Elva lähistel rallikrossi meistrivõistluste finaalisAutor: Elva24 2014.08.27 11:55:41Eesti üks parimaid motokrossi sõitjaid Juss Laansoo stardib Olerex rallikrossi Eesti meistrivõistluste finaalis, mis toimub Elva külje all Kulbilohus.
Laansoo oli sel suvel sunnitud tervislikel põhjustel teatama oma motokrossi karjääri lõppemisest.. Elva külje all Kulbilohu rajal peetaval etapil tuleb ta starti Reinsalu Sport meeskonna poolt ette valmistatud Super Car klassi kuuluva Ford Fiesta Mk7'ga. Tegu on rallikrossi kiireima ja võimsaima klassiga, kus neljaveoliste masinate hobujõud ulatuvad kuuesajani.
Laansoo on varem osalenud autoga Eesti Autospordi Liidu egiidi all korraldatud rahvaspordivõistlustel, kus on näidanud väga head kiirust ja saanud ka etapivõite. Kokkupuude rallikrossiga on tal aga esmakordne ja mees ise ootab seda väga.
Juss Laansoo. Foto: Martin Mänd
„Viimati sõitsin neljaveolisega autoga rajal aastaid tagasi ja see masin, millega stardin Kulbilohu rajal, on hoopis teine tera. Ega oodata ei oskagi midagi, kavatsen seda päeva nautida ja teiste sõitu mitte ära rikkuda. Kindlasti on see vägev kogemus ja mine sa tea, äkki hakkab see mulle nii meeldima, et tahan veel sõita,“ rääkis Laansoo.
Juss Laansoo valiti 2005 aastal maailma mainekaima Ameerika Ühendriikides sõidetava motokrossisarja AMA Aasta uustulnukaks (Rookie of the Year). Laansoo on esindanud Eestit Rahvuste Motokrossil ühtekokku üheksa korda, sh kuulsal 2004 aastal, kus eestlased kogusid kolmandaks tulnud prantslastega võrdse arvu punkte ja said neljanda koha, seal oli Laansoo ühes sõidus kolmas. 2002 aastal tuli Laansoo Euroopa meistriks juunioride Openi klassis. Ajavahemikul 1992 – 2013 võitis Laansoo ühtekokku 9 Eesti meistritiitlit motokrossis ja kaks staadionikrossis.